Ukraina urushdan oldin Donbass hududiga hujum qilishni rejalashtirganmidi?

Ukraina prezidenti Vladimir Zelenskiy hozirgi to'qnashuvlardan oldin mamlakat Donbass hududiga hujum qilishni rejalashtirmaganini ma'lum qildi. Bu haqda u o'zining rossiyalik jurnalistlarga bergan, “Meduza” tomonidan e'lon qilingan intervyusida aytib o'tgan.
Prezidentning ta'kidlashicha, Rossiya Mudofaa vazirligi tomonidan 22 yanvarda e'lon qilingan, Nikolay Balan tomonidan imzolangani ta'kidlangan hujjatlar soxta hisoblanadi.
“Bu qandaydir soxta hujjat. Albatta, bunday rejalar yo'q edi. Biz o'z hududlarimizni harbiy yo'l bilan qaytarib olmoqchi emasligimizni bir necha bor aytganmiz”, — degan Ukraina rahbari. Zelenskiyning aytishicha, u bu qanday hujjat ekanini ham bilmaydi.
“Agar men uni ko'rganimda, sizga javob bergan bo'lardim. (Ukrainaning) Donbassga hujum qilishi haqidagi hujjatlarning barchasi 100 foiz soxta. Umuman olganda, u yerda Milliy gvardiya haqida gap ketmoqda, shunday emasmi? Milliy gvardiyaning sobiq rahbari Nikolay Balan? Hayotda bunday bo'lishi mumkin emas.
Uning bunday qilishga vakolati ham yo'q. Milliy gvardiya, siz tushunasiz, Ichki ishlar vazirligi tarkibiga kiradi. Demak, bunday hujjatda ichki ishlar vazirining imzosi bo'lishi kerak. Ichki ishlar vazirining hujumga qanday aloqasi bor? Umuman bema'nilik”, — degan Ukraina prezidenti.
Avvalroq Vladimir Zelenskiy Ukraina bilan muzokara olib bormaslik qanday oqibatga olib kelishini aytgandi.